作者:無名氏
標題:買坡塘・摸魚兒
內容:喜西風、朝來如約，新涼一雨初霽。家山望斷知何處，渺渺長天秋水。空眼底。嘆雁杳魚沈，尺紙無人寄。芸窗草砌。漸影顫疏桐，聲敲落葉，孤枕怎成睡。逢場戲。遮莫悲秋憔悴。今朝有酒須醉。尊前待喚佳人道，為雪藕絲輕脆。閒省記。便笑口頻開，一歲知能幾。歸期尚未。且蠟屐蘭橈，湖山深處，同賞月中桂。